Zápisnica
z 3. riadneho zasadnutia Obecného zastupiteľstva vo Vinohradoch nad Váhom
konaného dňa 6.5.2013.
č: 237/2013						Vinohrady nad Váhom, dňa 7.5.2013

Prítomní: podľa prezenčnej listiny ( 6 )
Ospravedlnený: Ing. Martin Chudý
Neospravedlnený: Milan Kukla
Overovatelia: Mária Glogovská, Ing. Emil Čech
Zapisovateľka: Eliška Kečkešová

1. Otvorenie
     Starostka obce privítala všetkých prítomných poslancov na zasadnutí obecného zastupiteľstva a prítomných hostí. Skonštatovala, že obecné zastupiteľstvo je uznášaniaschopné. 

2. Schválenie programu, určenie zapisovateľa a overovateľov zápisnice

      Za overovateľov zápisnice určila poslankyňu Máriu Glogovskú a Ing. Emila Čecha. Za zapisovateľku určila pani Elišku Kečkešovú. Navrhla doplniť program o bod, ktorý bude zaradený ako č.5. Žiadosť ZŠ o schválenie zmluvy – elokované pracovisko. 
Poslanci hlasovali:
Uznesenie č.28/2013
Obecné zastupiteľstvo vo Vinohradoch nad Váhom
schvaľuje
navrhnutý program:
1.	Otvorenie
2.	Schválenie programu, určenie zapisovateľa a overovateľov zápisnice
3.	Kontrola plnenia uznesení
4.	Príprava osláv k 900.výročiu 1. písomnej zmienky obce
5.	Žiadosť ZŠ o schválenie zmluvy – elokované pracovisko 
6.	Rôzne
7.	Záver	
Hlasovanie:
Za: 6	(Bc. Katarína Kuklová, Ing. Emil Čech, Mária Glogovská, Ing. Marek Fačkovec, Igor Remenár, Eva Pavlovičová)
Proti: 0
Zdržal sa: 0

3. Kontrola plnenia uznesení

     Hlavný kontrolór obce informoval poslancov o plnení prijatých uznesení.
Podľa informácii hlavného kontrolóra uznesenie č.18/2013 – vypracovanie  nového VZN o komunálnom odpade a drobnom stavebnom odpade sa plní a bude predložené na budúcom zasadnutí. Ostatné  prijaté uznesenia boli splnené. K uzneseniu č.23/2013 – realizácia opravy miestnej komunikácie podá starostka a pozvaný zástupca realizujúcej firmy informácie.                Starostka informovala poslancov, že pôvodne bola plánovaná oprava cesty po križovatku Starej hory č.d.331. Nakoľko aj cesta v zákrute bola v zlom stave, aj táto bola opravená. Dĺžka opravenej cesty bola 368 m. Spodok cesty po odfrézovaní bol v zlom stave a rozsýpal sa. Tento stav bol zhodnotený v nedeľu aj za účasti poslancov Ing.Fačkovca, Ing. Chudého a Ing. Čecha. Oprava bude uhradená  z časti z  rezervného fondu a z príjmov za miestne poplatky.
     Slovo dostal zástupca firmy pán Haršány, ktorý informoval poslancov, že pod povrchom cesty sa nachádzal riečny štrk, ktorý museli odstrániť – pozametať. Na miestach, kde boli jamy museli použiť vyrovnávací asfalt. Cesta bola vo veľmi zlom technickom stave.
Nakoľko poslanci nemali otázky na pána Haršányho, starostka sa mu poďakovala za účasť na zasadnutí. Poslanci prijali uznesenie: 
Uznesenie č.29/2013
Obecné zastupiteľstvo vo Vinohradoch nad Váhom
berie na vedomie
informáciu hlavného kontrolóra obce o plnení uznesení a správu o stave financovania opravy miestnej komunikácie. 
Hlasovanie:
Za: 6	(Bc. Katarína Kuklová, Ing. Emil Čech, Mária Glogovská, Ing. Marek Fačkovec, Igor Remenár, Eva Pavlovičová)
Proti: 0
Zdržal sa: 0

     Poslanec Igor Remenár sa pýtal, čo bude s jamami, ktoré sú na novej ceste. Keď prší stojí tam voda. Starostka povedala, že miesta so stojacou vodou sa označia a budú sa reklamovať.
Tiež boli oslovení aj občania bývajúci na uvedenom úseku, aby si zakúpili dlhšie hadice a nepúšťali vodu na cestu.  Starostka navrhla pozvať občanov na najbližšie zasadnutie.
     Poslankyňa Eva Pavlovičová sa spýtala, čo je s vyfrézovaním materiálom a či by sa nemohol použiť na opravu spodnej cesty.
     Starostka povedala, že materiál je uskladnený na prevádzke. Z neho chcú futbalisti na úpravu terénu na štadióne a zvyšok sa použije na opravu spodnej cesty a Paradiča. Musíme však počkať na horúčavy, pretože tento materiál už vôbec nie je súdržný.     

4. Príprava osláv k 900. výročiu 1. písomnej zmienky obce

Starostka privítala pána Vladimíra Slíža, a zástupcu OŠK vo Vinohradoch nad Váhom pána Milana Zadrabaja, ktorí sa budú poddielať na spolupráci pri prípravách osláv v obci.  
Starostka oboznámila prítomných s predbežným programom:
Piatok – otvorenie výstavy v MOS, kde budú vystavené staré fotografie, dokumenty a predmety, týkajúce sa histórie obce. Z archívu Šaľa nám zapožičajú starú vojenskú mapu a Zoborskú listinu. Miestnym rozhlasom boli oslovení aj občania, ktorí by boli ochotní zapožičať na výstavu staré fotografie, listiny či predmety.
Sobota – oficiálne otvorenie by bolo o 15,00 hod., príhovorom starostky obce.
Program začne od 13,00 hod., kde vystúpia sokoliari, a so svojimi autami sa predstavia veteráni. 
Pred príhovorom starostky vystúpia mažoretky, ktoré budú mať 2 vystúpenia. Potom vystúpi pán Zolvik – ľudová hudba.
Od 17,00 hod. do 19,00 hod. bude hrať dychová hudba Vinohradčanka  a Šintavanka.
Večer bude hrať skupina Jaroslava Bartoša a ukončenie bude o 23,00 hod. ohňostrojom.
Medzi tým bude program pre deti – súťaže v kopaní s loptou, zabezpečí sa skákaci  hrad alebo trampolína.
Starostka osloví aj riaditeľku ZŠ, aby deti pripravili krátky program.
Nedeľa – ráno bude slávnostná omša a poobede futbalový turnaj 4.ročník „Memoriál Petra Sopúcha“.
Občerstvenie zabezpečia pán Vladimír Slíž a OŠK Vinohrady nad Váhom. Bude sa podávať guláš a cigánska pečienka. Občerstvenie pre účinkujúcich bude na lístky. Stánky a slnečníky budú požičané od pána Luboša Bábyho. Lavice nám požičajú poľovníci. Dovezú sa prenosné WC. Športovci si prejdú terén, aby vedeli kde umiestnia stánky, WC, stoly a lavice.
Ako hostí navrhujú pozvať bývalých starostov  ako aj zo Šintavy, z Dvorníkov, Šúroviec, pána farára.      
Osloviť sponzorov Jednotu, Pečivárne, pána Náhlika.
Uznesenie č.30/2013
Obecné zastupiteľstvo vo Vinohradoch nad Váhom
berie na vedomie
informáciu o príprave a organizácii osláv k 900. výročiu 1. písomnej zmienky obce.
Hlasovanie:
Za: 6	(Bc. Katarína Kuklová, Ing. Emil Čech, Mária Glogovská, Ing. Marek Fačkovec, Igor Remenár, Eva Pavlovičová)
Proti: 0
Zdržal sa: 0

5. Žiadosť ZŠ o schválenie zmluvy – elokované pracovisko 
 
Poslancom bola predložená žiadosť ZŠ  vo Vinohradoch nad Váhom, v ktorej žiada v zmysle zásad o hospodárení o schválenie zmluvy na bezplatný prenájom priestorov školy k výuke hry na hudobných nástrojoch.
Spojená škola, Školská 1087, 929 21 Sládkovičovo ( p. učiteľ Ladislav Banga), už dva roky poskytuje túto možnosť našim žiakom. Hudobný krúžok navštevuje 10 žiakov.
Zmenou zákona musíme vytvoriť elokované pracovisko. Ide o bezplatne poskytnutie učebne č.32, vstupné priestory, šatne, chodby a sociálne zariadenia ZŠ na dobu neurčitú.  

Uznesenie č.31/2013
Obecné zastupiteľstvo vo Vinohradoch nad Váhom
schvaľuje
na základe čl. 5 ods.3 Zásad hospodárenia uvedených vo VZN č. 1/2010 uzavretie zmluvy za týchto podmienok:
a)	zriadenie elokovaného pracoviska Spojenej školy, Školská 1087, 929 21 Sládkovičovo na Základnej škole vo Vinohradoch nad Váhom,
b)	bezplatný prenájom priestorov Základnej školy učebňu č. 32 vo výmere 36 m2, vstupné priestory, šatne a sociálne zariadenia k výuke hry na hudobných nástrojoch,
c)	zmluva bude uzavretá na dobu neurčitú,
d)	nájomné v zmluve bude stanovené vo výške 0,00 €. 
Hlasovanie:
Za: 6	(Bc. Katarína Kuklová, Ing. Emil Čech, Mária Glogovská, Ing. Marek Fačkovec, Igor Remenár, Eva Pavlovičová)
Proti: 0
Zdržal sa: 0

6. Rôzne

     Starostka privítala pani Virágovú a pani Plávocku, ktoré prišli požiadať obecné zastupiteľstvo o podporu a pomoc pri organizovaní akcie pre deti na MDD. Pripravujú pre deti akciu spojenú so súťažou o najlepší zákusok, koláč. Akcia by sa konala vo dvore obecného úradu a v MOS. Pani Virágová povedala, že sa spojila s poslancom Milanom Kuklom, ktorý im prisľúbil pomoc. Od obce žiada nejaké drobné darčeky pre víťazov o najlepší koláč a zabezpečenie vody – malinovky.

Uskutočnená kontrola skladu CO z OÚ Galanta - opatrenia – uložiť masky podľa veľkosti a druhu.

Od 1.5.2013 máme z úradu prace zamestnané dve osoby na 6 mesiacov – pána Dušana Šipkovského a Miloša Plavockého.

Od. 15.4.2013 do 31.5.2013  máme na malé aktivačné služby prijatú pani Kristínu Nikodémovú, ktorá dostala okrem iného za úlohu zmapovať a zdokumentovať verejné osvetlenie v obci.

     Cez dvor pána Ilavského ide z kanála potrubie, ktoré končí na konci jeho záhrady, kde voda vyteká  a tvorí sa tam veľká kaluž. Pán Zigo si chce postaviť plot okolo svojho domu, ale sa bojí, aby mu plot nepodmylo. Starostka navrhovala vykopať jamu, dať tam štrk - urobiť trativod, alebo nejaké prepojenie a pustiť to ďalej.
     Poslankyňa Eva Pavlovičová, povedala, že kedysi tam bol jarok, ale pán Irsák, keď robil cestu ho asi zasypal.
     Starostka požiadala predsedu stavebnej komisie Ing. Mareka Fačkovca, aby komisia prezrela miesto, kde sa voda hromadí a navrhla vhodné riešenie. 

30.4.2013 – žiaci ZŠ ku Dňu Zeme uskutočnili v časti obce Paradič zber plastov  a odpadu. Bolo nazbieraných 30 vriec.

Za kúpu pozemkov obec vyplatila 2. splátku.

     Starostka informovala poslancov, že sme od Obvodného úradu životného prostredia dostali list k pripomienkovému konaniu na „Návrh aktualizovaného Plánu rozvoja verejných vodovodov a verejných kanalizácií Trnavského kraja“. Materiál sa nachádza na internetovej stránke. Do 10.5.2013 by sme mali poslať pripomienky ku kanalizácii v obci.
Peniaze z environfondu na kanalizáciu sme nedostali. 

12.5.2013 sa uskutoční akcia ku „Dňu matiek“. Začiatok bude o 15,00 hod. v MOS. Vystúpia deti z MŠ a ZŠ. Bude hrať harmonikár zo Šulekova. Je zabezpečené občerstvenie a kvety.

13.5.2013 na Mestskom úrade v Seredi za účasti obce budú ocenení pán Jozef Královič a rodina Mikulincová za pomoc pri záchrane posádky z havarovaného vrtuľníka.

18.5.2013 sa bude konať 9. ročník súťaže vo varení guláša. Obec zabezpečí odznaky a vecný dar pre víťaza v cene cca 150,00 EUR.
1.júna 2013-MDD

Hlavný kontrolór opätovne požiadal o doručenie vyúčtovania dotácie za minulý rok 2012.   
7. Záver
     Starostka obce poďakovala prítomným poslancom za účasť a ukončila zasadnutie obecného zastupiteľstva.

Overovatelia:
Mária Glogovská	...............................................
Ing. Emil Čech 	...............................................

Zapísala: Eliška Kečkešová

Ing. Eva Hanusová
    starostka obce